SL Uradni list Evropske unije C 333/8

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 333/07)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

Uredba Sveta (ES) št. 510/2006 o zaščiti geografskih označb in označb porekla za kmetijske proizvode in živila (2)

„ALHEIRA DE MIRANDELA“

EU št.: PT-PGI-0005-0864 – 10.3.2011

ZGO ( X ) ZOP ( )

1. Ime

„Alheira de Mirandela“

2. Država članica ali tretja država

Portugalska

3. Opis kmetijskega proizvoda ali živila

3.1 Vrsta proizvoda

Skupina 1.2. Mesni proizvodi (kuhani, soljeni, dimljeni itn.)

3.2 Opis proizvoda, za katerega se uporablja ime iz točke 1

„Alheira de Mirandela“ je tradicionalna prekajena valjasta klobasa v obliki podkve, nadevana s finim in gručavim nadevom, v katerem so vidni koščki prirezanega mesa. Ovitek je narejen iz soljenega naravnega kravjega črevesa, katerega konca sta povezana z bombažno vrvico.

Proizvod ima naslednje značilnosti:

Fizikalno-kemijske značilnosti:

Klobasa je dolga približno od 20 cm do 25 cm in nehomogene zlato rumene kostanjeve barve.

Premer valja: od 2 cm do 3 cm

Teža: od 150 g do 200 g

Beljakovine: nad 14 %

Vlaga: manj kot 50 %

Maščobe: manj kot 18 %

Senzorične in organoleptične značilnosti:

Lahno dimljena aroma.

Rahel okus po dimu ter močno sadnem in pikantnem oljčnem olju, izstopa začinjenost s česnom.

Heterogena tekstura z vidnimi koščki prirezanega mesa.

3.3 Surovine (samo za predelane proizvode)

Za pripravo klobase „Alheira de Mirandela“ se uporabljajo naslednje surovine:

Svinjsko meso

Za pripravo klobase „Alheira de Mirandela“ se uporabi cel trup mesa prašičev čistokrvne pasme Bísara ali križancev s pasmami Landrace, Large white, Duroc in Pietrain (najmanj 50 % pasme Bísara). Izključena je samo drobovina.

Perutninsko meso

Piščančje meso se uporablja za obogatitev mesne juhe in je pozneje vmešano v mešanico klobase „Alheira de Mirandela“. To meso je lahko pridobljeno iz vseh delov perutnine, razen drobovine.

Divjačina (neobvezno)

Uporabi se lahko račje, jerebičje, zajčje, kunčje ali fazanje meso.

Ragu

Začinjeno meso je kuhano v vodi, da se dobi ragu, lokalno poznan kot „calda“, ki je zelo aromatičen in bogat z beljakovinami. Uporabi se za prepojitev kruha, s čimer se dobi mokro mešanico z izrazitim okusom in aromo.

Regionalni pšenični kruh

Kruh se pred prepojitvijo v raguju nareže na rezine. Lahko se uporabi šele po tem, ko go ga hranimo najmanj 48 ur.

Gre za tradicionalni „regionalni pšenični kruh“ iz pšenične moke (mlete pšenične moke za kruh tipa 55), ki tehta približno 1,5 kg, je okrogel in zahteva daljšo peko, pripravljen pa je z zelo majhno količino kvasa ali celo brez njega.

Oljčno olje

Uporabljeno oljčno olje je oljčno olje z ZOP „Trás-os-Montes“ ali oljčno olje s podobnimi organoleptičnimi značilnostmi. To je oljčno olje z aromo in okusom svežega sadja, včasih s priokusom po mandljih ter z močnim sladkim, nezrelim, grenkim in pikantnim elementom, ki da klobasi „Alheira de Mirandela“ njen značilen pikanten okus.

Naravno črevo

Ovitek je izdelan iz slanega naravnega črevesa krave, je brezšiven, prilega se mešanici, njegova konca pa sta povezana z bombažno vrvico.

Svinjska mast

Začimbe

Jedilna sol (NaCl)

Stroki suhega česna (Allium sativum L.), brez kalčkov

Sladka/pekoča paprika ali piment

Najnižji odstotek mesa je 60 %, pri čemer je delež svinjskega mesa od 10 % do 15 %, delež perutninskega mesa pa od 45 % do 50 %. Odstotek kruha se giblje med 15 % in 25 %, delež oljčnega olja z ZOP „Trás-os-Montes“ ali oljčnega olja s podobnimi organoleptičnimi značilnostmi pa je med 4 % in 8 %.

3.4 Krma (samo za proizvode živalskega izvora)

—

3.5 Posebne faze proizvodnje, ki jih je treba izvajati na opredeljenem geografskem območju

Posebne faze proizvodnje, ki potekajo na tem geografskem območju, so rezanje kruha, rezanje in spiranje mesa, kuhanje in prirezovanje mesa, priprava mešanice, polnjenje klobase in dimljenje.

3.6 Posebna pravila za rezanje, ribanje, pakiranje itn.

—

3.7 Posebna pravila za označevanje

Naslednji navedbi je treba vedno navesti na etiketi „Alheira de Mirandela“ ZGO:

„Alheira de Mirandela – IGP“ ali „Alheira de Mirandela – Indicação Geográfica Protegida“;

logotip „Alheira de Mirandela“.

4. Jedrnata opredelitev geografskega območja

Geografsko območje proizvodnje klobase „Alheira de Mirandela“ je omejeno na občino Mirandela.

5. Povezava z geografskim območjem

5.1 Posebnosti geografskega območja

Geografsko območje proizvodnje zagotavlja ugodne naravne pogoje za izdelavo klobase „Alheira de Mirandela“.

Za podnebje so značilna topla in suha poletja z najvišjo povprečno letno temperaturo 20 °C in zelo hude zime z najnižjo povprečno letno temperaturo 7 °C. Te podnebne značilnosti so tesno povezane s prisotnostjo tipičnih drevesnih vrst v občini Mirandela, kot sta hrast in oljka, ki se uporabljata za dimljenje klobase in proizvodnjo oljčnega olja.

Proizvodne tehnike klobase „Alheira de Mirandela“ so vezane na uporabo regionalnega pšeničnega kruha, katerega proizvodna skrivnost je ostala nespremenjena skozi več generacij pekov v Trás-os-Montes, ter na znanje in izkušnje lokalnega prebivalstva, ki temeljijo na pristnih in nespremenljivih lokalnih načinih, ki so se ohranili do današnjih dni.

5.2 Posebnosti proizvoda

Proizvod je klobasa, ki se od drugih klobas iz iste kategorije razlikuje po rahlo dimljeni aromi in okusu, okusu po česnu ter značilnem pikantnem in sadnem okusu uporabljenega oljčnega olja (oljčnega olja z ZOP „Trás-os-Montes“ ali oljčnega olja s podobnimi organoleptičnimi značilnostmi) in po heterogeni teksturi mešanice z vidnimi koščki mesa. Mešanica je fina in gručava zaradi dodanega regionalnega pšeničnega kruha iz pšenične moke tipa 55, umešenega in spečenega posebej za klobaso „Alheiras Mirandela“. Poleg tega uporabljene začimbe ter čas dimljenja in zorenja (približno osem dni) dajo klobasi „Alheira de Mirandela“ značilno barvo, okus in aromo, ki prispevajo k njeni posebnosti.

Klobasa „Alheira de Mirandela“ se nadalje odlikuje po tem, da se v mešanico doda zelo aromatičen ragu (calda de cozedura), meso, ki ni narejeno samo iz nekaj izbranih kosov mesa, temveč iz celih trupov piščancev in prašičev (razen drobovine), ter po tem, da se za ovitek uporabi izključno soljeno naravno kravje črevo. „Calda“ se uporablja za prepojitev regionalnega pšeničnega kruha, s čimer se pridobi mokra mešanica z izrazitim okusom in aromo.

5.3 Vzročna povezava med geografskim območjem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

Sloveča po svoji teksturi in okusu, ki ju dobi z načinom izdelave mešanice in razmerjem v mešanici uporabljenih sestavin, šteje klobasa „Alheira de Mirandela“ že dolgo med najbolj cenjene klobase v regiji v jesenskem in zimskem času.

Sloves in potrošnikova prednostna izbira klobase „Alheira de Mirandela“ sta bila vedno tesno povezana z načini proizvodnje, zlasti s tem, kako in v kakšnem razmerju se kombinirajo različne surovine, ter tehnikami dimljenja, za katere je značilna približno osemdnevna izpostavljenost dimu ob počasnem zgorevanju lesa značilnih drevesnih vrst regije, kot sta hrast in oljka. Zaradi vročih in suhih poletij je les zelo suh in kompakten, kar je bistveno za doseganje značilnega okusa in arome, ki dajeta proizvodu pristen rahlo grenak okus po dimu.

Lokalne proizvodne tehnike, ki so se ohranile do danes, zlasti ročno prirezovanje mesa, mešanje mešanice ter deleži mesa, tradicionalnega kruha, oljčnega olja (oljčnega olja z ZOP „Trás-os-Montes“ ali oljčnega olja s podobnimi organoleptičnimi značilnostmi), česna in drugih začimb, omogočajo pridobitev heterogene mešanice z izrazitim okusom po česnu in oljčnem olju (oljčnem olju z ZOP „Trás-os-Montes“ ali oljčnem olju s podobnimi organoleptičnimi značilnostmi), zaradi katerih se klobasa „Alheira de Mirandela“ razlikuje od drugih tovrstnih proizvodov.

Postopek razreza tradicionalno pečenega regionalnega pšeničnega kruha na tanke rezine in njegovega mehčanja z ragujem je izjemnega pomena za končne značilnosti proizvoda, saj omogoča, da se kruh prepoji z aromami iz različnih vrst mesa v ragu mesni juhi in zmešan z drugimi sestavinami ustvari mešanico želene čvrstosti, okusa in arome.

Uporaba soljenega naravnega kravjega črevesa in potiskanje mešanice med polnjenjem klobase dajeta proizvodu njegovo teksturo.

Vzročna povezava med geografskim območjem in značilnostmi klobase „Alheira de Mirandela“ jasno izhaja iz pričevanj, zbranih v lokalnem tisku, vsaj po letu 1957, ki proizvod opisujejo kot lokalno posebnost, narejeno po načelih domače obrti.

Sloves klobase „Alheira de Mirandela“ se je vedno povezoval z geografskim območjem proizvodnje, kot je razvidno iz članka iz tednika Notícias de Mirandela z dne 29. maja 1960. Članek navaja 4. številko kmetijskega štirinajstdnevnika „o CAMPO“ in obžaluje posnemanje prave klobase „Alheira Mirandela“ na drugih geografskih območjih, pri čemer poudarja potrebo po preprečitvi zlorab in poziva k „vzpostavitvi registra za lokalne ali regionalne označbe, ki bi ga bilo treba spoštovati“. V zvezi s tem tednik navaja: „Žalostno je videti, kako v drugih krajih zlorabljajo ime Mirandela, s tem da ga povezujejo s klobasami, ki so podobne naši klobasi, s čimer gotovo škodijo slovesu slednje, saj so prodajane klobase brez okusa in kakovosti mešanice, ki že leta odlikujejo našo specialiteto.“

Tudi danes obstajajo številna sklicevanja na klobaso „Alheira de Mirandela“, ki je v mnogih publikacijah povezana s kulinariko občine Mirandela in opisana kot ena najbolj priljubljenih klobas v regiji.

S svojo poznanostjo in slovesom, tradicijo in okusom je klobasa „Alheira de Mirandela“ glavna kulinarična referenca občine in je vedno prisotna v lokalnih in nacionalnih restavracijah ter na različnih kulinaričnih prireditvah, pa naj gre za tekmovanja, sejme ali razstave živil.

Sklic na objavo specifikacije

(člen 5(7) Uredbe (ES) št. 510/2006)

http://www.dgadr.mamaot.pt/IMAGES/DOCS/VAL/DOP_IGP_ETG/VALOR/ALHEIRA_MIRANDELA.PDF

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.